Сё комынысь унджык морт участвуйтасны «Россия Федерацияын воан да пытшкöс туризм сöвмöдöмын этнокультурнöй факторлöн тöдчанлун» войтыркостса туристскöй форумын, мый лоö Сыктывкарын моз тöлысь 19 – 21 лунъясö

«Форумыс петкöдлас, кутшöм уна сикас туйвизьяс эмöсь туризм уджын, кыдзи позьö сöвмöдны этнотуризм, кыдзи збыльмöдны туризм юкöнын инвестиционнöй балаяс. Ми кутам лача, мый Форумса гöсьтъяс колана ногöн донъяласны республикаса туризмлысь ыджыд позянлунсö», – висьталiс Коми Республикаса экономика сöвмöдан министр Андрей Шеремет.

Коми Республика петкöдлас туризм юкöнын ассьыс инвестиционнöй инфраструктура проектъяс, сы лыдын «Воркутлаг» историко-мемориальнöй комплекс, «Серегов» санаторнöй комплекс, «Уралса вöрзьöдлытöм сьöлöм» туристскöй экологическöй маршрут, «Занулье» тöвся спорт да прöст кад коллялан шöрин.

Сiдзжö петкöдласны Россияса мукöд регионысь уна сикас туристскöй петкöдлантор, сы лыдын Вологда обласьтса туристскöй кластер, «Ермак туйöд» регионкостса туристскöй маршрут (Свердловск обласьт).

Форумын участвуйтысьяс тöдмасясны Емдiн районса культура да история памятникъясöн. Нуöдасны пода экскурсия Емдiн сикт кузя, воласны Перымса Стефан вичкоö, Куим Вежалöн часовняö, «Крестьянин усадьба» музейö да мужичöйяслöн манастырö. Таысь кындзи, гöсьтъяс ветласны Ыб сиктса Финн-угор этнокультурнöй паркö.

Мероприятиеын участвуйтысьяс лыдö пырисны федеральнöй власьт органъясысь, Россия Федерацияса субъектъясысь йöз, а сiдзжö Финляндияысь, США-ысь да Казахстанысь туризм юкöнса экспертъяс.

\*\*\*Форум котыртысь – Коми Республикаса Веськöдлан котыр, кодлы уджсö котыртöмöн да сьöмöн отсалö Туризм кузя федеральнöй агентство (Ростуризм). Конгрессö котыртöма Коми Республикалы 90 во тыригкежлö.